SEAFCOโตต่อเนื่องแถมงานล้นมือ แนะซื้อเป้า18 บ.อัพไซด์22%
SEAFCO โตต่อเนื่องแถมงานล้นมือ แนะซื้อเป้า 18 บ.อัพไซด์ 22%
31 ก.ค. 2560

บล.ทิสโก้ ระบุในบทวิเคราะห์วันนี้ (31 ก.ค.) ว่า บริษัท ซีฟโก้ จำกัด (มหาชน) หรือ SEAFCO ปัจจุบันมีงานในมือ 2.19 พันล้านบาท รองรับรายได้ในปีนี้ และจะโตเพิ่มขึ้นจากงานรถไฟฟ้าสายสีส้มของ CK ในเร็วๆ นี้ และคาดจะได้งานรถไฟฟ้าสายสีชมพูและเหลืองในช่วงหลังของปี และเราเชื่อว่าจะมีโครงการเพิ่มขึ้นอีกในช่วง 2H17F จากทั้งภาครัฐและเอกชน เช่น รถไฟรางคู่, รถไฟฟ้าสายสีม่วง, สนามบินสุวรรณภูมิเฟสที่ 2, ทางด่วน และโครงการ Mixed-use ที่พระราม 4 เป็นต้น และจากงานที่เพิ่มขึ้นทำให้บริษัทต้องเพิ่มกำลังการผลิต และทำให้ผลประกอบการเติบโตเพิ่มขึ้นในอนาคต
คาดผลประกอบการ 2Q17 ที่ 46 ล้านบาท เพิ่มขึ้น 29% เทียบช่วงเดียวกันของปีก่อน แต่ลดลง 24% เทียบไตรมาสก่อนหน้า โดยผลประกอบการเพิ่มขึ้นจากรายได้การก่อสร้างที่เร่งตัวเพิ่มขึ้น 7% เทียบช่วงเดียวกันของปีก่อน แต่ผลประกอบการลดลง เทียบไตรมาสก่อนหน้า จากรายได้ที่ลดลง 7.5% จากปัจจัยทางฤดูกาล
คงประมาณการปี 60 แต่เพิ่มประมาณการปี 2018-19F อีก 11% และ 15% ตามลำดับ โดยเราปรับเพิ่มอัตรากำไรขั้นต้นตามสัดส่วนงานที่มีอัตรากำไรที่เน้นแรงงานเพิ่มขึ้น ทำให้มูลค่าที่เหมาะสมเพิ่มขึ้นจาก 16.10 บาท เป็น 18 บาทอ้างอิง PER 16.7 เท่าสำหรับปี 2018F (ค่าเฉลี่ย 3 ปี) คิดเป็นอัพไซด์ 22% โดยมีความเสี่ยงคือ 1) ความล่าช้าในการก่อสร้าง 2) โครงการใหม่ที่น้อยกว่าคาด 3) ต้นทุนจากความล่าช้า และ 4) ต้นทุนวัตถุดิบ, ราคน้ำมัน และค่าแรงที่เพิ่มขึ้น